Tüzes Dániel önéletrajza

Tüzes Dániel 1988. augusztus 28-án született Budapesten. Már kiskora óta érdekelték a természettudományok, így kedvenc tantárgyai is ezek közül kerültek ki az iskolában, így többek között fizikából, matematikából és kémiából tett emeltszintű érettségit az Apáczai Csere János gimnázium diákjaként.

Egyetemi tanulmányait az ELTE fizikusképzésében folytatta és szerezte meg az alap-, majd a mesterdiplomát, miközben második helyet szerzett az Ortvay Rudolf Nemzetközi Fizikaversenyen, kétszer tüntették ki Köztársasági Ösztöndíjjal, és a Kar Kiváló Hallgatójának is megválasztották. A mesterképzése alatt elért kutatási eredményeit a Scripta Materiala folyóiratban publikálta témavezetőjével, Dr. Groma István professzor úrral.

2012-ben megkezdte doktori képzését, majd új társ témavezetőjével, Dr. Ispánovity Péter úrral – a kétdimenziós diszkrét diszlokációdinamikai modellezés szakértőjével – implementálta a diszlokációk átlagtérelméletére alapuló sejtautomata modelljét a diszlokációlavinák, illetve kristályos anyagok kis deformációjú tartományának vizsgálatára, amelyben elért eredményeket a Physical Review B szakfolyóiratban közölték. Ezzel párhuzamosan részt vett az ELTE TTK Központi Kutató és Műszer Centrum új elektronmikroszkópjához tervezett nanoindenter fejlesztésében, amelyben egy egyedülálló mérési összeállítás létrehozásában segédkezett. A mérési összeállításról cikket a Cambridge University Press közölt.

Tanulmányait másfél éves külföldi úttal sokszínűsítette a nürnberg-erlangeni Friedrich-Alexander Egyetemen Dr. Michael Zaiser professzor úr belső konzulens vezetésével, amelyhez ösztöndíjat a Bajor Akadémiai Központ biztosított. A külföldi kutatása alatt, a deformáció lokalizációjában elért eredményeit elsőszerzős cikkben publikálta az International Journal of Fracture folyóiratban. Kutatásait idehaza folytatva, de a német kutatótársakkal szorosan együttműködve a diszlokációk mintázatképződését kutatta numerikus módszerekkel. Az itt elért, a kontinuumelméletre alapuló numerikus modellben még soha nem látott mintázatokról szóló eredményeiket a Physical Review B szakfolyóiratban publikálták.

Összesen 5 tudományos cikke (amelyből 1 elsőszerzős) jelent meg nemzetközileg referált szakfolyóiratokban, amelyeket 27 alkalommal hivatkoztak meg, ebből 18 független.